Размяшчалася яна ў хаце двараніна Антона Паўлюца на вугле вуліц Палынскай і Міхайлаўскай (цяпер — Дзяржынскага і Марозава). За арэнду памяшкання яго ўладальнік атрымліваў ад казны 2000 рублёў штогод. Кантора займала сем службовых пакояў агульнай плошчай 155 кв. метраў, дзе знаходзіліся страхавы аддзел з кліентурным залам, просты аддзел з кліентурным залам, тэлеграф, тэлефонная станцыя і камора. Акрамя таго, некалькі пакояў былі адведзены для жылля начальніку канторы і некаторым чыноўнікам.